**5η επιμόρφωση στη Σχολική Διαμεσολάβηση (ΚΕΔΕ) 21.02.2016**

 **ΑΣΚΗΣΕΙΣ**

Χωριζόμαστε σε ζευγάρια και επιλέγουμε ένα αντικείμενο από την βαλίτσα, έτσι ώστε να το δωρίσουμε στο ταίρι μας . Μετά μέσα στον κύκλο λέει η καθεμία και ο καθένας το λόγο που της,του χάρισαν αυτό το συγκεκριμένο δώρο. **(ενεργητική ακρόαση, επικοινωνία, γνωριμία, θετική ανατροφοδότηση).**

Αφού χωριστούμε σε ζευγάρια, η καθεμία και ο καθένας κάνει στο ταίρι του τον Ήχο της αγάπης με όποιο τρόπο θέλει και περιγράφει την μυρωδιά της αγάπης. Συζήτηση σε κύκλο και παρουσίαση όσων μας είπαν και μας έδειξαν. (**άσκηση για γλώσσα σώματος και δέσιμο ομάδας**).

Καθόμαστε σε κύκλο και η καθεμία και ο καθένας σκέφτεται ένα πρόσωπο στην ζωή του που εμπιστεύεται πολύ και ποια χαρακτηριστικά έχει αυτό το πρόσωπο που εμπνέει την εμπιστοσύνη. Μετά, σημειώνει ποιο χαρακτηριστικό από αυτά ή κάποιο άλλο έχει ο ίδιος,η ίδια. Συζήτηση σε κύκλο για τα στοιχεία της εμπιστοσύνης και πως αυτή εκφράζεται. **(άσκηση εμπιστοσύνης, αυτογνωσίας, αυτοπροσδιορισμού).**

Μοιράζουμε σε όλες και όλους **΄΄το Δενδροπορτρέτο μου΄΄** και σημειώνει σε αυτό η καθεμία και ο καθένας 2-3 θετικά του,της γνωρίσματα, τα δυνατά του,της σημεία που αναδύθηκαν από τις ασκήσεις του ήχου και της μυρωδιάς της αγάπης και της εμπιστοσύνης. Δηλ. με αφορμή αυτές τις ασκήσεις και τις προσωπικές αποκαλύψεις, αναδεικνύονται θετικά γνωρίσματα και συμπεριφορές. **(άσκηση αυτογνωσίας, συνειδητοποίησης και έκφρασης θετικών στοιχείων της προσωπικότητας).**

Χωριζόμαστε σε 4 υποομάδες και μία ομάδα παίζει ένα παιδί που δέχεται βία, ένα που ασκεί βία, 3-4 που παρατηρούν και 2-3 που κάνουν διαμεσολάβηση. Το κύριο σημείο σε αυτήν την άσκηση είναι να γίνει μία συρραφή όλων των δυνατών σημείων όσων συμμετέχουν σε μία ομάδα, από αυτά που προανέφεραν και να είναι ένα πρόσωπο με δυναμική παρουσία αξιοποιώντας όλα τα θετικά τους.Οι διαμεσολαβήτριες/τές έκαναν μία σύζευξη των δυνατών τους σημείων και βάσει αυτών έκαναν διαμεσολάβηση. Είναι σημαντικό να προσδιορίζονται τα σημεία αυτά έτσι ώστε να αξιοποιούνται στη διαδικασία της διαμεσολάβησης και κάθε πρόσωπο να προχωράει τη διαδικασία πιο αποτελεσματικά. Πραγματοποιήθηκε διαμεσολάβηση, ακολουθήθηκαν όλα τα βήματα, οι παρατηρήτριες εξέφρασαν την άποψή τους, εκφράστηκαν και οι δύο συγκρουόμενες πλευρές και επιτεύχθηκε μία εφικτή συμφωνία. Στη συνέχεια συζητήσαμε τις δυσκολίες, τα εμπόδια, τη γλώσσα του σώματος και το τι προήγαγε την επικοινωνία και την εύρεση κοινής λύσης. (**άσκηση για τους τρεις κύριους ρόλους της σχολικής διαμεσολάβησης: διαμεσολαβούμενοι/νες, διαμεσολαβήτριες/τές, παρατηρητές/τριες).**

Τέλος, όλες και όλοι έγραψαν στο **΄΄Δενδροπορτρέτο΄΄** όλων ένα θετικό χαρακτηριστικό που θεωρούν ότι έχει η καθεμία και ο καθένας. **(άσκηση για εστίαση στα θετικά γνωρίσματα ενός ανθρώπου).**